Għal 400 impjegat minn seba’ kumpanniji Maltin illum kienet ġurnata ta’ xogħol  voluntarju b’risq il-komunita’. Minn kmieni filgħodu  impjegati ta’ Farsons Group, Forestals Group, HSBC Malta Foundation, MSV Life, Munich Re, Tumas Group u Vassallo Group issieħbu flimkien biex isebbħu l-ambjenti f’diversi djar u istituzzjonijiet tal-karità bħala parti mill-Jum ir-Responsabbilta’ Soċjali Korporattiva (CSR Day) ta’ din is-sena. Aktar għajnuna matul il-ġurnata ngħatat mill-Junior Chamber International, l-Ordni Sovran Militari ta’ Malta, u r-Red Cross Malta. Id-djar residenzjali u l-istituzzjonijiet li bbenefikaw minn din l-attività kienu jinkludu id-Dar Merħba Bik, iċ-Ċentru Taħriġ ta’ Agenzija Sapport, il-Fondazzjoni St. Jeanne Antide, Young People’s Unit, il-Fondazzjoni Wens, id-Dar ta’ San Ġużepp, u l-Fondazzjoni Arka f’Għawdex. L-Arċisqof Mons Paul Cremona u l-Ministru għad-Djalogu Soċjali, Affarijiet tal-Konsumatur u Libertajiet Ċivili Helena Dalli żaru l-voluntiera u rringrazzjaw lill-impjegati għad-dedikazzjoni u impenn tagħhom għal din il-kawża ġusta. Ix-xogħlijiet varjaw minn tibjid u żebgħa ta’ ħitan, għal xogħolijiet strutturali, tisbiħ u ġardinaġġ. Ix-xogħol kollu kien sponsorjat minn fond komun wieħed li nġabar mill-organizzazzjonijiet li ħadu sehem f’din il-ħidma.